UMESH YADAV
టీమిండియా ఆధిపత్యం
పుణే: నాలుగు టెస్టు మ్యాచ్‌ల సిరీస్‌ భాగంగా తొలి టెస్టును ఘనంగా ఆరంభించాలనుకున్న ఆస్ట్రేలియా ఆశను భారత బౌలర్లు నెరవేరనీయలేదు.టీమిండియా బౌలర్ల ధాటికి ఆసీస్‌ బ్యాట్స్‌మెన్‌ చేతులెత్తేశారు.పరుగులు రాబట్టేందుకు ఎంతగానో ప్రయత్నించినా ప్రత్యర్థి బ్యాట్స్‌మెన్‌ను టీమిండియా కట్టడి చేసింది.దీంతో తొలిరోజు ఆట ముగిసే సమయానికి ఆస్ట్రేలియా 9 వికెట్ల నష్టానికి 256 పరుగులు చేసింది.ప్రత్యర్థి జట్టులో ఓపెనర్‌ ఘాట్‌ రెన్షా 68 పరుగులతో హాఫ్‌ సెంచరీ చేయగా,మిచెల్‌ స్టార్క్‌ 57 పరుగులతో నాటౌట్‌గా నిలువడం మినహా తొలి రోజు భారత్‌దే పూర్తి ఆధిపత్యం.చివరలో స్టార్క్‌ అనూహ్యంగా చెలరేగడంతో ఆస్ట్రేలియా 250 పరుగులు మార్కునైనా దాటగలిగింది.ప్రారంభంలో కొంచెం దూకుడుగా ఆడిన డేవిడ్‌ వార్నర్‌ను 38 పరుగుల వద్ద ఉమేశ్‌ యాదవ్‌ పెవిలియన్‌ పంపాడు.తరువాత వచ్చిన స్మిత్‌ కెప్టెన్‌ ఇన్నింగ్స్‌ ఆడేందుకు చాలా ప్రయత్నం చేశాడు.95 బంతులు ఆడిన స్మిత్‌ కేవలం 27 పరుగులు మాత్రమే చేయగలిగాడు.స్పిన్‌ బౌలర్లు అశ్విన్‌,జడేజా,జయంత్‌ ధాటికి మిడిలార్డర్‌ బ్యాట్స్‌మెన్‌ పెవిలియన్‌ బాట పట్టారు.జట్టు స్కోరు 149 వద్ద పీటర్‌ హ్యాండ్స్‌ కాంబ్‌ 22 పరుగులు,స్మిత్‌ వరుస ఓవర్లలో ఔటయ్యారు.లోయర్‌ ఆర్డర్‌్‌ బ్యాట్స్‌మెన్‌ సైతం తక్కువ స్కోరుకే వెనుదిరిగారు.
మొదటి నుంచి బ్యాట్స్‌మెన్‌లను ఇబ్బంది పెట్టిన ఆతిథ్య బౌలర్లు స్టార్క్‌ను మాత్రం నిలువ రించలేక పోయారు.చివరలో అతడు భారీ షాట్లు బాది 47 బంతుల్లోనే హాఫ్‌ సెంచరీ పూర్తి చేశాడు.భారత బౌలర్లలో ఇషాంత్‌ మినహా అందరూ కట్టుదిట్ట మైన బౌలింగ్‌ చేశారు.ముఖ్యంగా పేసర్‌ ఉమేశ్‌ యాదవ్‌ ఆసీస్‌ను చాలా ఇబ్బంది పెట్టాడు.12 ఓవర్లు వేసిన ఉమేశ్‌ నాలుగు వికెట్లు తీసి ఆసీస్‌ బ్యాట్స్‌మెన్‌ను కట్టడి చేయడంలో కీలక పాత్ర పోషించాడు.ఆరంభంలో డేవిడ్‌ వార్నర్‌ను పెవిలియన్‌కు పంపిన ఉమేశ్‌ తొలి రోజు చివరి సెషన్‌ లో మూడు వికెట్లను తీసుకున్నాడు.మరోవైపు అశ్విన్‌, జడేజా ఒక్కొక్కరు రెండు వికెట్లు తీసుకోగా జయంత్‌కు ఒక వికెట్‌ దక్కింది.ప్రస్తుతం స్టార్క్‌ 57 పరుగులు,హేజిల్‌వుడ్‌ 1పరుగుతో క్రీజులో ఉన్నారు.
అరుదైన రికార్డు సొంతం ఆస్ట్రేలియాతో పూణేలో మహారాష్ట్ర క్రికెట్‌ అసోసియేషన్‌ స్టేడియంలో జరుగుతున్న తొలి టెస్టులో టీమిండియా పేసర్‌ ఉమేష్‌ యాదవ్‌ అరుదైన ఘనతను సొంతం చేసుకున్నాడు. ఆసీస్‌ ఓపెనర్‌ డేవిడ్‌ వార్నర్‌ను ఔట్‌ చేయడం ద్వారా టెస్టుల్లో అత్యధిక సార్లు ఔట్‌ చేసిన ఘనత సాధించాడు. పూణే టెస్టులో మొదట టాస్‌ గెలిచిన ఆస్ట్రేలియా 27 ఓవర్ల పాటు ఎంత మంది బౌలర్లను మార్చినా వికెట్‌ పడలేదు. దీంతో కెప్టెన్‌ కోహ్లీ 28 ఓవర్‌ను ఉమేశ్‌ యాదవ్‌కిచ్చాడు.38 పరుగుల వ్యక్తిగత స్కోరు వద్ద ఓపెనర్‌ డేవిడ్‌ వార్నర్‌ను ఉమేశ్‌ యాదవ్‌ క్లీన్‌ బోల్ట్‌ చేయడంతో ఆసీస్‌ తొలి వికెట్‌ కోల్పోయింది. ఉమేశ్‌ యాదవ్‌ తన మొదట ఓవర్‌లోనే వికెట్‌ తీయడం విశేషం.తద్వారా ఉమేశ్‌ యాదవ్‌ బౌలింగ్‌లో వార్నర్‌ ఔట్‌ కావడం ఇది అయిదవసారి. తద్వారా ఆసీస్‌ బౌలర్‌ షాన్‌ మార్ష్‌తో కలిపి ఉమేశ్‌ యాదవ్‌ సంయుక్తంగా ఒక బ్యాట్స్‌మెన్‌ని అత్యధిక సార్లు ఔట్‌ చేసిన బౌలర్ల జాబితాలో అగ్రస్థానంలో నిలిచాడు.ఈ టెస్టులో టాస్‌ గెలిచిన ఆస్ట్రేలియా బ్యాటింగ్‌ ఎంచుకుంది. ఓపెనర్‌ డేవిడ్‌ వార్నర్‌ ఆరంభంలోనే ఔటయ్యే ప్రమాదం నుంచి తప్పించుకున్నాడు.ఆసీస్‌ ఇన్నింగ్స్‌ 15వ ఓవర్‌ చివరి బంతికి వార్నర్‌ క్లీన్‌ బౌల్డ్‌ అయ్యాడు.జయంత్‌ యాదవ్‌ వేసిన ఆ ఓవర్‌ ఆఖరి బంతికి వార్నర్‌ బౌల్డ్‌ అయినప్పటికి అది నో బాల్‌ అయ్యింది. దీంతో వార్నర్‌ ఔట్‌ నుంచి తప్పించుకున్నాడు.ఈ సమయంలో కోహ్లీ సైతం అసహనం వ్యక్తం చేశాడు. ఆ తరువాత ఉమేశ్‌ యాదవ్‌ వేసిన 28వ ఓవర్‌ రెండవ బంతికి వార్నర్‌ క్లీన్‌ బౌల్డ్‌ అయ్యాడు. దీంతో 82 పరుగుల వద్ద ఆసీస్‌ తొలి వికెట్‌ను కోల్పోయింది.మరో ఓపెనర్‌ రెన్‌ షా 36 పరుగుల వద్ద కడుపు నొప్పి రావడంతో రిటైర్డ్‌హర్ట్‌గా పెవిలియన్‌కు చేరాడు.